Tomislav Goluban

**Tomislav Goluban** (Zabok, 16. decembar 1976.) hrvatski je bluz muzičar, kompozitor i svirač usne harmonike.

Objavio je sedamnaest studijskih i dva koncertna albuma, osvojio devet diskografskih nagrada Porin te tri nagrade "Status" Hrvatske glazbene unije. Tokom karijere nastupao je u više od dvadeset zemalja na dva kontinenta (Evropa i Sjedinjene Američke Države). Godine 2005. osvojio je četvrto mjesto na Svjetskom prvenstvu u sviranju usne harmonike u Njemačkoj i postao zvanični promotor proizvođača usnih harmonika Hohner. Sredinom 2022. godine pridružio se rock bendu Zabranjeno pušenje.

Za svoj umjetnički i pedagoški rad dobio je Zahvalnicu Grada Zaboka (2011.) i Plaketu Krapinsko-zagorske županije (2010).

U periodu od 2009. do 2025. snimio je pet albuma u Sjedinjenim Američkim Državama sa muzičarima iz Chicaga, Memphisa i Nashvilla, ostvarivši zapažene plasmane na svjetskim radijskim bluz listama – treće mjesto u Australiji, šesto na svjetskoj Top 50 listi te prvo mjesto u Chicagu i Illinoisu.

Četvrti album *200$ SUN Memphis Album* (2010.) snimljen je u legendarnom SUN studiju u Memphisu tokom nastupa na bluz takmičenju. Album sadrži 12 pjesama i više od 25 minuta dokumentarnog filmskog materijala iz Memphisa, uključujući i prvi spot za pjesmu "Grabrovec – Tennessee". U nastanku materijala učestvovao je i dobitnik Grammyja Matt Ross-Spang. Njegov šesti studijski album *Blow Junkie* (2014) zauzeo je 49. mjesto na svjetskoj listi bluz albuma Roots Music Chart.

Deseti studijski album *Chicago Rambler* (2019.) snimljen je u Chicagu uživo tokom dva popodnevna snimanja u januaru 2018. Album je proveo 12 sedmica na listi "Top 50 Blues Albums" portala Roots Music Report, dostigao treće mjesto bluz listi u Australiji, šesto mjesto na "Top 50 Blues Albums", te prvo mjesto u Chicagu i Illinoisu. Uvršten je među pet najboljih Chicago bluz albuma 2019. i zauzeo 61. mjesto na godišnjoj listi najboljih bluz albuma iste godine. Za njega je bio nominovan za Independent Blues Award 2020 u kategoriji savremenog albuma godine. te 69. mjesto na sveukupnoj "Top 200 Blues Album Chart – Year of 2020" prema Roots Music Reportu. Album je donio nominaciju za Porin u kategoriji "Najbolji rock album" i Independent Blues Award u kategoriji savremenog albuma godine. Dobio je i odlične kritike – Dubravko Jagatić iz *Nacionala* opisao ga je kao "vrhunski bluz album".

Dvanaesti studijski album *Express Connection* (2021), prvi objavljen za američku etiketu Blue Heart Records, proveo je 14 sedmica na listi "Top 50 Blues Albums", gdje je najbolji plasman bio peto mjesto. Album je dospio na 31. mjesto "Top 200 Contemporary Blues Albums" i 52. mjesto na sveukupnoj listi "Top 200 Blues Albums" za 2021., dok je u Francuskoj zauzeo 39. mjesto na listi "Top 50 Albums" prema Collectif des Radios Blues. Za njega je dobio bronzanu medalju Global Music Awards 2021 u kategoriji instrumentalne muzike, a američki Blues Music Magazine uvrstio ga je među deset najboljih albuma godine. U Hrvatskoj je prema listi novinara Mladena Lončara zauzeo treće mjesto među 50 najboljih bluz albuma godine.

Trinaesti album *Tatine priče i pjesme* (2021.) namijenjen je djeci i roditeljima, a sadrži šest pjesama i pet edukativno-zabavnih priča. Za njega je osvojio Porin u kategoriji "Najbolji album za djecu".

Četrnaesti album *20 Years on the Road* (2022.), snimljen sa gostujućim vokalistima iz SAD-a i Velike Britanije, donio mu je dvije nominacije na američkim 9th Josie Music Awards (2023.), kao i nominaciju za 30. Porin u kategoriji "Najbolji rock album". Album je ostvario uspjeh u radijskom etru s obje strane Atlantika i dvije godine zaredom bio na godišnjim listama najboljih bluz albuma prema Roots Music Reportu. Godine 2022. zauzeo je 123. mjesto na "Top 200 Blues Album Chart" i 66. mjesto na "Top 200 Contemporary Blues Album Chart", dok je 2023. dospio na 102. mjesto "Top 200 Blues Album Chart" i 55. mjesto "Top 200 Contemporary Blues Album Chart".

Tokom 2023. objavio je dva koncertna albuma – *Crazy Hill Live* i *Koncert Med bregi*, a 2024. petnaesti studijski album *Folkaj*. Album sadrži devet autorskih pjesama koje spajaju Golubanovu prepoznatljivu harmoniku i vokal sa gitarskim stilom i lirskim izrazom Tommyja, stvarajući transatlantsku fuziju bluza. Donio mu je nominacije za 11th Josie Music Awards i Blues Blast Music Awards 2025. Album je postigao značajan uspjeh na radijskim listama širom svijeta: u januaru i februaru 2025. zauzeo je treće i četvrto mjesto na "Living Blues Radio Chartu", četiri sedmice zaredom bio je na vrhu Roots Music Reporta kao najbolji "Blues Rock Album" (11. januar – 2. februar 2025), treće mjesto na britanskoj IBBA listi te četvrto mjesto na australskoj listi "Blues & Roots Airplay Chart". Kritičari su album ocijenili kao izdanje koje nadilazi žanrovske i geografske granice, dok je portal *Blues Beats* naglasio da donosi "grube harmonikaške solaže, uzlazne gitarske linije i misaone stihove", preporučujući ga kao nezaobilazno izdanje za ljubitelje bluza. *Blues Blast Magazine* istakao je da se radi o "dobro realizovanom albumu s kreativnim autorskim pjesmama, vrijednom pažnje od početka do kraja".

Sedamnaesti album *Naj 20* (2025.) snimljen je u februaru 2022. u studiju Sunday Studios. Donosi izbor od dvadeset pjesama i instrumentalnih kompozicija koje predstavljaju svojevrsni "best of" Golubanovih radova u različitim muzičkim postavama. Kao najavni singl odabrana je pjesma "Ljepa roža", nastala kao prepjev njegove pjesme "Disappear for Good". Tekst na kajkavskom dijalektu napisao je i izveo glumac i reditelj Adam Končić, a pjesma je uvrštena i u pozorišnu predstavu *Kaj je ljubav* u produkciji Kazališta Komedija.

### Zabranjeno pušenje 
Goluban se pridružio rock bendu Zabranjeno pušenje sredinom 2022. godine, nakon što je ranije gostovao na njihovom dvanaestom studijskom albumu *Karamba!* (2022).

## Društveni angažman 
Goluban dugi niz godina učestvuje u edukativnom programu "Ruksak (pun) kulture", koji Ministarstvo kulture i medija Republike Hrvatske provodi s ciljem približavanja umjetnosti djeci u manjim sredinama. U svom autorskom i interaktivnom programu *Usna harmonika i korijeni savremene muzike*, učenicima osnovnih škola širom Hrvatske na zabavan i poučan način prikazuje historijski razvoj bluz muzike, nastanak i osobenosti usne harmonike te njen uticaj na savremenu muziku.

Na Hrvatskom radiju autor je i voditelj emisija posvećenih bluz muzici, među kojima se ističu *Tračnicama bluesa* te ranije *Vrijeme za glazbu*. Godine 2014. pokrenuo je i kontinuirano organizuje Zagorje Blues Etno Festival, seriju muzičko-edukativnih manifestacija koje se održavaju širom Krapinsko-zagorske županije. Festival povezuje blues s etno elementima i promoviše lokalne i nacionalne muzičke vrijednosti.

Goluban je jedan od osnivača udruženja Hrvatske blues snage (HBS), nacionalnog bluz društva, i njegov prvi predsjednik u periodu od 2010. do 2012. godine.

## Diskografija 
*Reference*

;Tomislav Goluban & Little Pigeon's Forhill Blues
* ''Pigeon's Flight* (2005.)
* *Mr. B.* (2007.)
* *Zagorje Blues* (2009.)
* *Med bregi* (2012.)

;Samostalni albumi
* *200$ SUN Memphis Album* (2010.)
* *Blow Junkie* (2014.)
* *Kaj Blues Etno* (2016.)
* *Chicago Rambler* (2019.)
* *Memphis Light* (2020.)
* *Express Connection* (2021.)
* *Tatine priče i pjesme* (2021.)
* *20 Years on the Road* (2022.)
* *Koncert Med bregi* (2023.) – koncertni album
* *Crazy Hill Live* (2023.) – koncertni album
* *Folkaj* (2024.)
* *Naj 20* (2025.)

;Albumi sa saradnicima
* *For a Friend & Brother* (2015.) – s Nebojšom Buhinom
* *Velvet Space Love* (2018.) – s Tonijem Starešinićem
* *Nashville Road* (2025.) – s Crooked Eye Tommyjem

;Zabranjeno pušenje
* *Karamba!* (2022.) – kao gost
* *Pušenje ubija* (2025.)
* *Uživo u Lisinskom'' (2025.)

## Reference 
## Vanjski linkovi
* 
* 
* 

Kategorija:Rođeni 1976.
Kategorija:Članovi Zabranjenog pušenja
Kategorija:Hrvatski muzičari
Kategorija:Hrvatski kantautori
Kategorija:Bluz
Kategorija:Country muzika
Kategorija:Živi ljudi